Marius Geldenhuys (47) het by ’n koffiewinkel in die Paarl gesê hy aanvaar verantwoordelikheid vir sy optrede.
Geldenhuys en Egan Vorster (26), die jong man van die Paarl vir wie hy Maandag in ’n woedebui in Jan van Riebeeckstraat, Suider-Paarl, met ’n houtkolf gedreig en uitgeskel het, het Donderdag in ’n versoeningsgebaar ontmoet en mekaar om vergifnis gevra.
“Hy is ’n goeie mens en het ’n goeie hart. Ons het saam gebid en seën uitgespreek oor mekaar se lewe.”
Hy het ook gesê met ’n gesindheid van toegeeflikheid en verdraagsaamheid, waar mense meer geduld aan die dag lê teenoor hul medemens, sal baie meer in die samelewing bereik kan word.
Vorster het Geldenhuys as ’n baie nederige mens beskryf. Hy het gesê sedert hy die video van hul ontmoeting en die versoeningsgebaar waar eers Vorster Geldenhuys se voete gewas het en Geldenhuys toe syne, op sy Facebook-blad geplaas het, was daar baie kommentaar.
Hy het gesê sy grootste wens nou is dat daar iemand daar buite is wat vir Geldenhuys ’n werk sal kan aanbied.
“Dis ’n man wat bereid is om hard te werk om vir sy kinders te voorsien. Hy het die kans nodig. Ek hoop van harte daar is mense wat hul hart oop sal maak,” het Vorster gesê.